**Norii acei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întinde-ți mâna peste ape

Să o mai strâng,

Să o sărut,

Să-i simt parfumul și căldura,

Să-i trec,

Din buzele-mi,

Arsura

Pe care-o au din vremea care

A devenit, treptat, trecut.

Și de-oi putea, pe tine, toată,

În brațe,

Iarăși,

Să te strâng,

Să simt obrazul tău pe piept

Cerându-și locul lui de drept,

Voi ști,

Atunci,

Că-i primăvară,

Iar primăvara norii plâng.

Și-i voi certa cu-a mea privire,

Îi voi urî pe norii-acei,

Căci îmi vor aminti de lacrimi

Cu gust amar,

Cu gust de patimi,

Ce-au curs,

Izbindu-se de valuri,

Din ochii tăi,

Din ochii mei.